3.5.2

Niektoré hlavné potreby vidíme v nasledujúcich oblastiach: — Služby podnikom v priemyselnej politike. Po nedávnom začlenení služieb podnikom a vzhľadom na prebiehajúce overovanie by sa viac pozornosti malo venovať špecifickým podmienkam, v ktorých využívanie služieb prispieva k výkonnosti priemyslu, napr. úlohe služieb, pokiaľ ide o konkurencieschopnosť a produktivitu priemyslu z ekonomického hľadiska. Aby Európa zvládala svetovú konkurenciu, musí investovať do inovácií, znalostí, dizajnu, logistiky, marketingu a iných služieb podnikom, inými slovami: do celého globálneho hodnotového reťazca. — Služby podnikom v politike zamestnanosti a politike vzdelávania. Väčšina pracovných miest je v službách a tak to aj bude. (Tvorcovia politiky by nemali zabúdať, že 20 % sprostredkovaných vstupov výrobného priemyslu pochádza zo služieb). Potenciálny vplyv globálneho nákupu služieb resp. prenášania pracovných miest v službách do zahraničia (až do 30 % podľa štúdie OECD z roku 2006) núti členské štáty posilniť správne zručnosti a kvalifikácie, ktoré umožnia ich priemyslu zvládať celosvetovú konkurenciu. — Služby podnikom v inovačnej politike a politike produktivity. Podpora inovácie služieb je nevyhnutná na zlepšenie konkurencieschopnosti priemyslu prostredníctvom kvalitatívnych činiteľov. Inovácie služieb majú významný a kladný vplyv na akosť, zamestnanosť a vzťahy so zákazníkmi. Kde sa kvalitné pracovné miesta vytvoria v pracovných podmienkach s vysokou úrovňou znalostí, tam zároveň pracovníci prispievajú k umožneniu inovácií služieb a k ich úspechu. Podniku to môže umožniť konkurovať z lepšieho postavenia a pre pracovníkov sa vytvoria nové pracovné príležitosti. Prínos inovácií služieb by mal byť zameraný na prekonanie stagnujúcej miery rastu produktivity v službách podnikom. Nízka miera rastu produktivity vo väčšine krajín stále dominuje, aj keď sa kvôli problému so štatistickým vyhodnocovaním podceňuje príspevok služieb podnikom k celkovým prírastkom produktivity. — Služby podnikom a vnútorný trh. Cieľom je vytvoriť európsky trh so službami, a tak umožniť, aby EÚ zohrávala rozhodujúcu úlohu v procese globalizácie tým, že sa budú zohľadňovať všetky podmienky, ktoré ovplyvňujú trhy a konkurencieschopnosť. Osobitne treba sledovať transpozíciu smernice o službách v členských štátoch a jej vplyv na služby podnikom. — Služby podnikom a regióny. Mnohé regióny majú slabý prirodzený rozptyl služieb podnikom, keďže sa sústreďujú vo veľkých metropolitných regiónoch a oblastiach s vysokými príjmami. Na regionálnej úrovni je dôležité podporovať a stimulovať dopyt po službách podnikom a ich ponuku a čo najviac využívať jestvujúce siete, ktoré sú schopné zvyšovať synergie rozličných miestnych subjektov. — Služby podnikom a iné súvisiace politiky. Sú dva druhy politiky súvisiacej so službami podnikom: prevažne regulačná politika (vnútorný trh, hospodárska súťaž, lepšie predpisy, verejné obstarávanie) a prevažne neregulačná politika (inovácie, kvalifikácia, akosť a zamestnanosť, normy, veľké a malé a stredné podniky, regionálna politika, znalosti a štatistika). Osobitná pozornosť by sa mala venovať úlohe noriem, vede o službách ako novej disciplíne a štatistike.